Ego Galterus Lingonensis Episcopus considerans Ecclesiam sancti Stephani Diuionis tenuitate rerum temporalium pregrauari, paterna pietate eidem compassus, accersum ad me Hugonem de Riueria, uenerabilem archidiaconum nostrum et decanum nostrum Diuionensem, communitatoque eorum consilio, pari assensu et communi uoluntate, libere dedimus et concessimus prefate Ecclesie quicquid habebamus uel tenebamus in Ecclesiis beate Marie, beati Nicolay, beati Petri, beati Michaelis et beati Medardi Diuionensis, nichil nobis in dictis Ecclesiis penitus retinendo, statuentes videlicet ut quicumque Ecclesie sancti Stephani Diuionis perpetuis deinceps temporibus, abbas extiterit, pleno iure, predictarum parochialium Ecclesiarum curam et administrationem, remota omni calumpnia, habeat et possideat. Ut autem nostra concessio omni sequenti tempore rata et inconuulsa permaneat, studuimus presentem cartulam et sigilli nostri auctoritate communire et testium annotatione roborare. Testes sunt Wiardus magister Morment, Hunaudus capellanus meus, Herembertus de Rubeo Monte, Herduinus lingonenses Canonici.